**Pályázati felhívás**

**a 18. Velencei Nemzetközi Építészeti Biennále Magyar Pavilonjában rendezendő kiállítás kurátori megbízatására**

A Ludwig Múzeum – Kortárs Művészeti Múzeum feladata a Velencei Biennále magyar képzőművészeti és építészeti kiállításainak megrendezése. A múzeum vezetője – a hazai gyakorlatot folytatva – pályázatot ír ki a nemzeti pavilonban rendezendő kiállítás kurátori megbízatására. A 2023. évi Velencei Nemzetközi Építészeti Biennálén az a kiállítás képviseli Magyarországot, amelynek koncepcióját a kurátori pályaművek közül a szakmai zsűri a legjobbnak ítéli.

**A pályázat kiírója**: Dr. Fabényi Julia, a Ludwig Múzeum – Kortárs Művészeti Múzeum igazgatója, a 2023. évi Velencei Nemzetközi Építészeti Biennále nemzeti biztosa.

**A pályázat tárgya**: a 18. Velencei Nemzetközi Építészeti Biennále Magyar Pavilonjában rendezendő kiállítás kurátori megbízása.

**A pályázat hivatalos megjelenésének helye:** Ludwig Múzeum – Kortárs Művészeti Múzeum honlapja.

**A pályázat jellege**: a résztvevők körét tekintve nyílt. Minden olyan személy pályázhat, aki jártas a kortárs építőművészetben, valamint rendelkezik kurátori praxissal és kiállításrendezői gyakorlattal. A kurátori poszt egyszemélyes, a kurátori feladat társkurátor nélkül látandó el. A kurátor nem lehet egyúttal kiállító is.

**A pályázat beadási határideje: 2022. február 22.** (A postai feladás legkésőbbi napja.)

**A pályázat beadásának módja:** a pályázatot nyomtatott formában, egy példányban és elektronikus adathordozón egy példányban elsőbbségi és ajánlott postai küldeményként kell feladni a következő címre: Ludwig Múzeum 1095 Budapest, Komor Marcell u. 1. (A borítékra ráírandó: Velencei Biennále pályázat.)

A postai feladás megtörténtéről – regisztráció céljából – a pályázó kurátortól egy e-mailt várunk a következő címre: [biennale@ludwigmuseum.hu](mailto:biennale@ludwigmuseum.hu)

**A pályázatnak kötelezően tartalmaznia kell:**

1. A pályázó kurátor, valamint a kiállításon bemutatandó alkotó(k) rövid **szakmai életrajzát**, amelyben az idegennyelv-ismeret szintjét is meg kell jelölni.

2. A magyar pavilonban bemutatandó **projekt szakmai koncepcióját** 6000-10000 karakternyi terjedelemben magyarul, valamint annak 800-1200 karakternyi terjedelmű rezüméjét magyarul és angolul.

3. **A projekt látványtervét** legalább öt, legfeljebb tizenöt önálló kép vagy mozgókép (H.264, mpeg2, mpeg4) formájában.

4. A kiállítás tervezett **katalógusának** szakmai koncepcióját és technikai leírását 3000–6000 karakternyi terjedelemben.

5. **Kommunikációs koncepciót.**

(Ezen belül ötletet a velencei sajtónapokon osztandó kreatív reklámajándékra).

6. A projekt **költségvetési tervét**.

Tudnivalók a költségvetés tervezéséhez:

A projekt költségkerete nem lehet több bruttó **23 millió forintnál**.

A költségvetésnek – a letölthető [költségterv-űrlap](https://www.ludwigmuseum.hu/system/files/page/attachments/2019-04/palyazati_koltsegkalkulacio_2020.xlsx) szerinti bontásban – tartalmaznia kell:

a.) A kiállítás kivitelezésének teljes költségét (installációs, szakmai anyagok, műszaki, technikai eszközök; új mű esetén: előállítási költség, stb.),

b.) A katalógus és a kapcsolódó információs anyagok költségét (szerzők, grafikus, fordító megbízási díja; jogdíjak; katalógus, szórólap, pavilonfeliratok, kommunikációs anyagok nyomdaköltsége stb.),

c.) Szállítás (közúton, vízen) és a kapcsolódó biztosítás díja,

d.) Útiköltségek (az építés, és bontás idejére a kiállító és a szakmai/műszaki stáb részére),

e.) Szállásköltség (az építés és bontás idejére a kiállító és a szakmai/műszaki stáb részére),

f.) A kiállítást építő/bontó Ludwig Múzeum műszaki stábjának napidíja,

g.) A kurátor és a kiállító művész megbízási díja,

h.) Előre nem látható költségek fedezetére biztosított keretösszeg (a költségkeret 5 %-a).

A napidíj kivételével valamennyi kiadás csak dologi költségként tervezhető. Eszközbérlés csak nagyon indokolt esetben tervezhető. A vásárolt anyagok és műszaki eszközök a múzeum tulajdonába kerülnek.

A pavilon működtetésének költségeit (közüzemi díjak, teremőrzés, hatósági engedélyek stb.), valamint a kapcsolódó kommunikáció költségeit nem kell tervezni, kivéve, ha az – a projekt speciális volta miatt – eltér a szokásostól.

A költségvetési terv a Velencei Biennále Iroda által kerül véglegesítésre, és nemzeti biztos hagyja jóvá az eredményhirdetést követő 60 napon belül.

7.**A megvalósítás ütemezését** különös tekintettel az előkészítési munkálatokra, a kiutazásokra, az építési időszakra, esetleges karbantartásra és a bontásra.

8. Az **aláírt**[**nyilatkozati űrlapot**](https://www.ludwigmuseum.hu/system/files/page/attachments/2019-04/nyilatkozati_urlap_2020.docx)**,** melynek tartalma:

a.) A pályázó **hozzájáruló nyilatkozata**, ahhoz, hogy

- a pályázat kiírója a benyújtott pályázati anyagot, illetve a pályázat által tartalmazott személyes és egyéb adatokat kezelje, archívumban tárolja, illetőleg azokba a zsűri tagjai betekinthessenek,

- a pályázat kiírója a beadott pályázati anyagot a Ludwig Múzeum – Kortárs Művészeti Múzeum honlapján, valamint szakkönyvtárában – a személyes adatokat tartalmazó nyilatkozatok kivételével – az eredményhirdetést követően nyilvánossá tegye,

- nyertessége esetén a pályázat megvalósításának feltételeit, illetőleg a megbízási szerződésben foglalt feltételeket elfogadja.

b.) Valamennyi **kiállító (közreműködő alkotó) írásbeli hozzájárulása** műveik bemutatásához, illetőleg a kiállítás tematikájának megfelelő felhasználásához.

c.) A pályázó és a kiállítók **személyes elérhetőségei** (lakcím, telefon, e-mail). Kérjük, ezt – adatvédelmi okokból – külön fájlban tegye föl az adathordozóra.

**A nyilatkozati űrlap** letölthető a múzeum honlapján közzétett felhíváson belüli linken keresztül.

A pályázatot benyújtók elfogadják, hogy az eredményhirdetést követően a pályaművekbe bárki betekinthet, az azzal kapcsolatos adatok – a személyes adatok kivételével – nyilvánosak. A pályázat kiírója fenntartja a jogot, hogy a pályázat elbírálása során a pályázótól a pályázatban vállalt kötelezettségére megfelelő biztosítékot kérjen.

**A pályázat érvényességének feltételei:**

a.) A postára adás előírt dátumának való megfelelés.

b.) Valamennyi szükséges melléklet és a nyilatkozat megléte az előírt formában (kinyomtatva és elektronikus adathordozón).

Amennyiben a pályázat kiírója a pályázat érvényességének vizsgálata során megállapítja, hogy a pályázat nem minden pontban felel meg a pályázati kiírásban foglalt feltételeknek, a pályázót egy alkalommal 2 napos határidővel elektronikus levél útján hiánypótlásra szólíthatja fel. Hiánypótlásra nincs mód, amennyiben a pályázatot határidőn túl adták postára.

**Elbírálás, döntés:**

A pályázatot szakmai zsűri bírálja el, melynek tagjai:

**Boros Géza** művészettörténész, a Ludwig Múzeum – Kortárs Művészeti Múzeum Velencei Biennále Irodája vezetője,

**Dr. Fabényi Julia** művészettörténész, a Ludwig Múzeum – Kortárs Művészeti Múzeum igazgatója, a Velencei Biennále nemzeti biztosa (a zsűri elnöke),

**Freivogel** **Gábor** építész (Nürnberg),

**Golda János** építész, a Magyar Építőművészek Szövetsége alelnöke, a Magyar Művészeti Akadémia rendes tagja,

**Martinkó József** építészetkritikus, az Octogon folyóirat főszerkesztője,

**Szipőcs Krisztina** művészettörténész, a Ludwig Múzeum – Kortárs Művészeti Múzeum szakmai igazgató-helyettese.

 A zsűri a beérkezett pályázatok áttekintése után zártkörű **prezentáción hallgatja meg a pályázókat**. A prezentációt **2022.** **március 3-4-én**tervezzük megtartani. (A járványügyi helyzethez igazodva).

A prezentációk alapján a zsűri egy második fordulóra hívhatja meg a legjobbnak talált, de továbbfejlesztést igénylő pályázatot benyújtókat.

Az eredményhirdetés legkésőbbi időpontja (amennyiben nincs második forduló): 2023. március 10.

A nyertes kihirdetésére a döntést követő két munkanapon belül kerül sor a Ludwig Múzeum – Kortárs Művészeti Múzeum honlapján. Az eredményhirdetés tartalma: a nyertes pályázat rövid ismertetése és értékelése, illetve a további pályázók neve, pályázatuk címe.

A pályázat kiírója az eredmény hivatalos kihirdetése előtt a pályázók személyéről és a pályázatok tartalmáról nem ad ki információt.  Az eredményhirdetést követő öt munkanapon belül valamennyi benyújtott pályázati anyag – a személyes adatokat tartalmazó nyilatkozatok kivételével – felkerül a múzeum honlapjára.  
  
A pályázat nyertes kurátorával és a kiállítóval a Ludwig Múzeum – Kortárs Művészeti Múzeum megbízási illetve felhasználási szerződést köt. A kiállítást a nyertes kurátori koncepció alapján a múzeum valósítja meg. Projektvezető: a Velencei Biennále Iroda vezetője.

Amennyiben a szakmai zsűri nem talál megfelelő pályázatot vagy a nyertes pályázat megvalósításának előkészítése – a kurátornak vagy a kiállítóknak felróhatóan – az eredményhirdetést követő két hónap elteltével nem halad előre, vagy a megvalósítás tényleges költségei előreláthatóan túllépik a meghatározott költségkeretet és ez veszélyezteti a magyar megjelenést, a nemzeti biztos saját hatáskörben eljárva jogosult a nyertestől a megbízást visszavonni és új pályázat kiírása nélkül másik kiállítás megrendezéséről gondoskodni. Ennek során jogosult a pályázaton részt vett másik pályázót is megbízni.

Egyéb, a felhívásban nem szabályozott kérdésekben a vonatkozó jogszabályokat és a zsűri határozatait kell alkalmazni.

**Tájékoztató adatok:**

A 18. Velencei Nemzetközi Építészeti Biennále főkurátora nevét és a kiállítás pontos terminusát a Biennále a kiírás időpontjában még nem tette közzé. A kiállítás várható időpontja: 2023. május – november. Amint pontosabb információnk lesz, azt a honlapunkon közzé tesszük, a tájékoztató ezen részét frissítjük.)

A pályázóknak figyelembe kell venni a Velencei Biennále mint kiállítástípus sajátosságait és a Magyar Pavilon kiállítótermi adottságait. A kültér használata korlátozott. A Magyar Pavilon [alaprajza](http://ludwigmuseum.hu/file/egyeb/st0kpavilon_alaprajzok.pdf), [prezentációja](https://prezi.com/gpj2bu39znog/untitled-prezi/?utm_campaign=share&utm_medium=copy) és [műszaki leírása](https://www.ludwigmuseum.hu/system/files/page/attachments/2019-04/muszaki_informaciok_2019.docx) a múzeum honlapján érhető el.

A Magyar Pavilon elmúlt időszakának kiállításairól [ITT](https://www.ludwigmuseum.hu/velencei-biennale/magyar-reszvetel-velencei-biennalen/2002-2018) lehet tájékozódni.

További kontakt: [biennale@ludwigmuseum.hu](mailto:biennale@ludwigmuseum.hu)

Budapest, 2021. november 22.

Dr. Fabényi Julia

a Ludwig Múzeum – Kortárs Művészeti Múzeum igazgatója,  
a 2023. évi Velencei Nemzetközi Építészeti Biennále nemzeti biztosa

(Frissítés): 2021. december 14-én a Biennále vezetése **Lesley Lokko** (Ghána/Skócia) építészt, szakírót nevezte ki a főkurátornak. A kiállítás tervezett időpontja: 2023. május 20. – november 26. (Sajtónapok: május 18-19).

**Attachment**

[palyazati\_felhivas\_2020.pdf](https://www.ludwigmuseum.hu/system/files/page/attachments/2019-04/palyazati_felhivas_2020_3.pdf)308.58 KB

[nyilatkozati\_urlap\_2020.docx](https://www.ludwigmuseum.hu/system/files/page/attachments/2019-04/nyilatkozati_urlap_2020.docx)13.98 KB

[palyazati\_koltsegkalkulacio\_2020.xlsx](https://www.ludwigmuseum.hu/system/files/page/attachments/2019-04/palyazati_koltsegkalkulacio_2020.xlsx)11.58 KB